ด้วยปรากฏว่าเจ้าของร่วมและผู้เช่าในอาคารชุดโครงการไลฟ์ ลาดพร้าว แลลีย์ ตั้งอยู่ที่เลขที่ ๙๘๖ ถนนพหลโยธิน แขวงจอมพล เขตจตุจักร กรุงเทพมหานคร จำนวนกว่า ๗๐ ห้อง มีอาการตาอักเสบ จำนวนกว่า ๑๐๐ คนขึ้นไป และได้รับการตรวจวินิจฉัยโดยแพทย์จากโรงพยาบาลหลายแห่งพบว่ามีอาการตาอักเสบติดเชื้อ ซึ่งแพทย์พิจารณาจากรอยโรคและการย้อมสีตาร่วมแล้วมีข้อวินิจฉัยที่ตรงกันว่าอาจเกิดจากแหล่งน้ำที่มีการใช้อุปโภคบริโภค หรือแหล่งน้ำสกปรกเป็นสำคัญ แต่เชื้อโรคอาจมีความแตกต่างกันได้ เช่น อาจติดเชื้อจาก Acanthamoeba spp., trophozoites หรือ Microsporidia เป็นต้น เจ้าของห้องชุดจึงได้แจ้งให้นิติบุคคลอาคารชุดดังกล่าวรับทราบ และให้นิติบุคคลอาคารชุดประสานหน่วยงานที่เกี่ยวข้องเข้าตรวจสอบน้ำของอาคารชุดว่ามีคุณภาพน้ำตามที่มาตรฐานหรือกฎหมายกำหนดไว้หรือไม่ รวมถึงตรวจหาแบคทีเรีย เชื้อโรค โปรโตซัว หรือสิ่งอื่นใดที่เจือปนในน้ำที่ใช้อุปโภคบริโภคในอาคารชุด ความละเอียดแจ้งแล้ว นั้น
          เมื่อวันที่ ๓๐ มิถุนายน ๒๕๖๗ ข้อเท็จจริงปรากฏว่า นิติบุคคลอาคารชุดได้รายงานผลการตรวจสอบน้ำของอาคารชุด เพื่อตรวจหาเชื้อ Acanthamoeba spp. และ Trophozoites โดยโรงพยาบาลจุฬาลงกรณ์ และโรงพยาบาลศิริราช ผลปรากฏว่าเมื่อวันที่ ๑๔ มิถุนายน ๒๕๖๗ โรงพยาบาลจุฬาลงกรณ์ ตรวจพบเชื้อ Acanthamoeba spp., trophozoites ในน้ำประปาในบ่อพักน้ำชั้นใต้ดิน และเมื่อวันที่ ๑๗ มิถุนายน ๒๕๖๗ โรงพยาบาลจุฬาลงกรณ์ตรวจพบเชื่อ Acanthamoeba spp., trophozoites ในห้องชุดของเจ้าของร่วมจำนวน ๕ ห้องชุด ซึ่งเป็นห้องชุดที่เจ้าของร่วมมีอาการตาอักเสบติดเชื้อที่มีใบรับรองแพทย์รับรอง เจ้าของร่วมที่มีอาการตาอักเสบแต่ไม่มีใบรับรองแพทย์รับรอง และห้องชุดที่เจ้าของร่วมไม่มีอาการตาอักเสบ รายละเอียดปรากฏตามสิ่งที่ส่งมาด้วย กรณีจึงเห็นได้ว่าน้ำในบ่อพักน้ำชั้นใต้ดินจนถึงน้ำในห้องชุดที่มีการใช้อุปโภคบริโภคมีการปนเปื้อนเชื้อ Acanthamoeba spp., trophozoites ทั้งสิ้น ประกอบกับหลังจากวันที่ ๑๗ กรกฎคม ๒๕๖๗ ยังได้รับแจ้งว่ามีเจ้าของร่วมอาคารชุดดังกล่าวมีอาการตาอักเสบเพิ่มขึ้นอย่างมีนัยสำคัญ
          ข้าพเจ้าในฐานะเจ้าของร่วมอาคารชุดโครงการไลฟ์ ลาดพร้าว แวลลีย์ ห้องชุดเลขที่ ๙๘๖/๑๒๘ และเป็นผู้ได้รับการวินิจฉัยจากแพทย์ว่าตาอักเสบติดเชื้อ ซึ่งอาจเป็นเชื้อ Acanthamoeba spp., trophozoites หรืออาจปนเปื้อนเชื้อ Microsporidia หรือสิ่งอื่น อันถือเป็นผู้ถูกกระทบสิทธิโดยตรงจากการอุปโภคและบริโภคน้ำที่ปนเปื้อนในอาคารชุดดังกล่าว จึงขอแจ้งให้ท่านในฐานะประธานกรรมการโรคติดต่อกรุงเทพมหานครผู้มีหน้าที่รับผิดชอบตามพระราชบัญญัติโรคติดต่อ พ.ศ. ๒๕๕๘ ให้ทราบถึงอาการตาอักเสบของเจ้าของร่วมอาคารชุดดังกล่าวที่ได้รับการวินิจฉัยโดยแพทย์จากโรงพยาบาลหลายแห่งว่าอาจเกิดจากการติดเชื้อจาก Acanthanmoeba spp., trophozoites หรือ Microsporidia เป็นต้น มากกว่า ๗๐ ห้อง จำนวนกว่า ๑๐๐ คน อันมีภาวะของการเกิดโรคมากผิดปกติกว่าที่เคยเป็นมา ซึ่งยังไม่ทราบสาเหตุของการเกิดโรคแน่ชัด ซึ่งอาจแพร่ไปสู่ผู้อื่นที่พักอาศัยในอาคารชุดดังกล่าวกว่า ๑,๐๐๐ ห้อง ได้อย่างรวดเร็วและกว้างขวาง อันถือเป็นโรคระบาด  และขอให้ท่านดำเนินการเข้าตรวจสอบและประเมินคุณภาพน้ำของอาคารชุดโครงการดังกล่าว รวมถึงติดตามการบริหารงานของนิติบุคคลอาคารชุดให้เป็นไปตามที่มาตรฐานหรือหลักเกณฑ์ที่กฎหมายกำหนดไว้โดยเร็ว เพื่อป้องกันการเกิดโรคระบาดและความเสียหายต่อสุขภาพอนามัยของประชาชน